Predbežné stanovisko k návrhu aktu EÚ
 
I.	VŠEOBECNÁ ČASŤ
 

1.	Názov
Návrh „SMERNICA EURÓPSKEHO PARLAMENTU A RADY, ktorou sa mení smernica (EÚ) 2022/2555, pokiaľ ide o zjednodušujúce opatrenia a zosúladenie s [návrhom aktu o kybernetickej bezpečnosti 2]“

Proposal for a DIRECTIVE OF THE EUROPEAN PARLIAMENT AND OF THE COUNCIL amending Directive (EU) 2022/2555 as regards simplification measures and alignment with the [Proposal for the Cybersecurity Act 2]

2.	Číslo a dátum zverejnenia dokumentu Európskou komisiou
COM(2026) 13, zverejnený 14. 01. 2026

3.	Gestor
Národný bezpečnostný úrad (NBÚ)

4.	Spolugestor/i
-

5.	Stupeň dôležitosti návrhu
vyššia
 
6.	Stručné zhrnutie obsahu a cieľa návrhu
Hlavným cieľom návrhu nariadenia CSA2[footnoteRef:1] a následne potrebnej transpozície smernice NIS2[footnoteRef:2] je zlepšenie kybernetickej bezpečnosti v rámci Európskej únie (ďalej aj ako „Únia“ alebo EÚ“), zvýšenie právnej istoty, zjednodušenie existujúcich pravidiel a zabezpečenie ich jednotného uplatňovania v členských štátoch. Dokument reaguje na praktické problémy         z praxe, ktoré sa objavili pri implementácii pôvodnej smernice, pričom reflektuje na nové technologické hrozby. Zároveň sa snaží o rovnováhu medzi bezpečnosťou a byrokraciou. S cieľom znížiť administratívnu záťaž sa zavádza nová kategória podnikov, tzv. malé podniky so strednou trhovou kapitalizáciou. Taktiež sa spresňuje rozsah pôsobnosti smernice, najmä v sektoroch ako zdravotníctvo, energetika či chemický priemysel. Smernica rozširuje okruh subjektov, na ktoré sa pravidlá vzťahujú, napríklad o poskytovateľov digitálnych peňaženiek alebo prevádzkovateľov podmorskej dátovej infraštruktúry. Osobitný dôraz sa kladie na ochranu kritickej infraštruktúry a digitálnych služieb. Dokument zavádza opatrenia na riešenie nových kybernetických hrozieb, vrátane ransomvérových útokov a budúcich kvantových hrozieb. Členské štáty budú mať povinnosť pripraviť sa na prechod na postkvantovú kryptografiu. [1:  Návrh „NARIADENIE EURÓPSKEHO PARLAMENTU A RADY o Agentúre Európskej únie pre kybernetickú bezpečnosť (ENISA), európskom rámci certifikácie kybernetickej bezpečnosti a bezpečnosti dodávateľského reťazca IKT a o zrušení nariadenia (EÚ) 2019/881 (akt o kybernetickej bezpečnosti 2)]  [2:  Smernica Európskeho parlamentu a Rady (EÚ) 2022/2555 zo 14. decembra 2022 o opatreniach na zabezpečenie vysokej spoločnej úrovne kybernetickej bezpečnosti v Únii, ktorou sa mení nariadenie (EÚ) č. 910/2014 a smernica (EÚ) 2018/1972 a zrušuje smernica (EÚ) 2016/1148 (smernica NIS 2) (Text s významom pre EHP)] 

Smernica podporuje využívanie certifikácie kybernetickej bezpečnosti ako nástroja na preukazovanie súladu s pravidlami. Tým sa má znížiť potreba opakovaných kontrol                  a administratívnych požiadaviek. Zároveň sa posilňuje spolupráca medzi členskými štátmi, najmä pri riešení cezhraničných kybernetických bezpečnostných incidentov. Dôležitú úlohu v tomto procese zohráva agentúra ENISA, ktorá bude okrem iného analyzovať kybernetické riziká a podporovať koordináciu.
Dokument tiež rieši problematiku bezpečnosti dodávateľských reťazcov a snaží sa znížiť administratívne zaťaženie dodávateľov. Zavádzajú sa usmernenia na harmonizáciu požiadaviek na poskytovanie informácií. V oblasti kybernetických bezpečnostných incidentov sa kladie dôraz na lepší zber údajov, najmä pri ransomvérových útokoch, aby bolo možné účinnejšie reagovať na budúce hrozby.
Smernica zachováva možnosť členských štátov prijať prísnejšie opatrenia, pokiaľ nie sú v rozpore s právom EÚ. Zdôrazňuje sa princíp subsidiarity a proporcionality, a teda že opatrenia majú byť primerané cieľom. Členské štáty budú musieť nové pravidlá zapracovať do svojich právnych systémov do stanoveného termínu. Celkovo ide o modernizáciu existujúcej legislatívy, ktorá má posilniť odolnosť EÚ voči kybernetickým hrozbám                 a zároveň znížiť zbytočnú byrokraciu.

7.	Predbežná pozícia Slovenskej republiky 
Slovenská republika víta návrh cielenej revízie smernice NIS2, ktorého cieľom je zníženie administratívnej záťaže, odstránenie niektorých aplikačných nejasností identifikovaných počas transpozície smernice a posilnenie harmonizácie pravidiel kybernetickej bezpečnosti v EÚ. Slovenská republika pozitívne hodnotí najmä spresnenie pôsobnosti smernice v jednotlivých sektoroch, zavedenie kategórie malých podnikov so strednou trhovou kapitalizáciou, úpravy týkajúce sa DNS služieb, podporu využívania európskych certifikačných schém kybernetickej bezpečnosti a snahu o väčšiu konzistentnosť medzi smernicou NIS2 a pripravovanou revíziou nariadenia o kybernetickej bezpečnosti CSA2.
Zároveň však Slovenská republika identifikuje viaceré oblasti, ktoré si vyžadujú ďalšie spresnenie alebo úpravu s cieľom zabezpečiť právnu istotu, efektívny výkon dohľadu a jednotné uplatňovanie pravidiel v celej EÚ. Považujeme za potrebné vyjasniť vzťah medzi článkom 5 a článkom 21 ods. 5 smernice, najmä pokiaľ ide o rozsah oprávnení členských štátov prijímať opatrenia smerujúce k vyššej úrovni kybernetickej bezpečnosti      v oblastiach upravených vykonávacími aktmi Komisie. Osobitnú pozornosť si zasluhuje navrhované prepojenie systému novej úrovne certifikácie (cyber posture) v zmysle zamýšľanej úpravy CSA2 s plnením povinností podľa článku 21 smernice NIS2. Hoci Slovenská republika podporuje využívanie certifikácie ako nástroja na preukazovanie súladu, navrhovaný mechanizmus nesmie viesť k oslabeniu schopnosti príslušných orgánov vykonávať účinný dohľad ani k vzniku právnych nejasností v otázke rozsahu účinkov certifikácie. Rovnako Slovenská republika považuje za potrebné zabezpečiť, aby prechod od minimálnej k čiastočne maximálnej harmonizácii nevytváral nejasnosti vo vzťahu k právu členských štátov prijímať opatrenia na dosiahnutie vyššej úrovne kybernetickej bezpečnosti a neoslaboval ich.
Slovenská republika vyjadruje obavu zo straty kompetencií na národnej úrovni, kedy už nebude možné, aby členské štáty mohli uplatňovať ďalšie národné technické, metodické ani sektorovo špecifické požiadavky. Slovenská republika je pripravená konštruktívne spolupracovať na ďalšom prerokúvaní návrhu s cieľom dosiahnuť vyvážené riešenie, ktoré zachová vysokú úroveň kybernetickej bezpečnosti, podporí jednotný digitálny trh                      a zároveň poskytne dostatočnú flexibilitu pre výkon vnútroštátnych dohľadových orgánov  a certifikačných mechanizmov.

8.	Súlad so zásadou subsidiarity
V súlade so zásadou subsidiarity, podľa čl. 5 ods. 3 Zmluvy o fungovaní EÚ v oblastiach, ktoré nepatria do jej výlučnej právomoci, by mala Únia konať len v takom rozsahu a vtedy, ak ciele zamýšľané touto činnosťou nemôžu členské štáty EÚ uspokojivo dosiahnuť na národnej úrovni alebo na regionálnej a miestnej úrovni, ale z dôvodov rozsahu alebo účinkov navrhovanej činnosti ich možno lepšie dosiahnuť na úrovni EÚ. 
Návrh smernice implementujúcej nariadenie CSA2 do nariadenia NIS2 je v súlade so zásadou subsidiarity, nakoľko jej hlavným cieľom je dosiahnuť vysokú spoločnú úroveň  kybernetickej bezpečnosti v celej Únii na účely lepšieho fungovania vnútorného trhu. 

II.	DOPLNENÉ PREDBEŽNÉ STANOVISKO

9.    Hodnotenie obsahu a cieľov návrhu z pohľadu priorít a záujmov Slovenskej republiky

Vecná analýza textu/ podrobné vysvetlenie konkrétnych ustanovení návrhu 

Článok 1 

Bod 1 Článok 2 
· V prvom novelizačnom bode dochádza k zmene rozsahu pôsobnosti smernice NIS2 na podklade zmeny a doplnenia článku 2, ktorá reflektuje technologický aj geopolitický vývoj v Európskej únii. Zaradením poskytovateľov európskych peňaženiek digitálnej identity a pripravovaných podnikových peňaženiek medzi regulované subjekty sa posilňuje kybernetická ochrana základných prvkov európskej digitálnej identity a zabezpečuje sa súlad medzi smernicou NIS2 a právnym rámcom eIDAS. Mimoriadne zaujímavé je zahrnutie vlastníkov, správcov a prevádzkovateľov strategickej infraštruktúry s dvojakým použitím bez ohľadu na ich veľkosť a rozhodujúcim sa stáva ich strategický význam pre obranu, bezpečnosť a vojenskú mobilitu Európskej únie. Celkovo ide o zmenu, ktorá rozširuje rozsah regulovaných subjektov a prispieva k zvýšeniu kybernetickej odolnosti Európskej únie v oblastiach s rastúcim bezpečnostným významom. 
Stanovisko/pripomienky k ustanoveniu:
Bez pripomienok

Bod 2 Článok 3 
· Stanovuje zmenu kritérií identifikácie subjektov. Vykonanou zmenou a doplnením článku   3 ods. 1. dochádza k prechodu od tradičného kritéria „stredný a veľký podnik“ na nový pojem „malý podnik so strednou trhovou kapitalizáciou“. Súčasne sa explicitne dopĺňajú poskytovatelia digitálnych peňaženiek a strategickej infraštruktúry. Zmenou v ods. 4 sa prijímajú nové registračné povinnosti, ktoré rozširujú rozsah údajov poskytovaných štátu. Po novom sa budú evidovať aj digitálne adresy európskych podnikových peňaženiek a rozsahy IP adries organizácií. Z pohľadu dohľadu ide o snahu vytvoriť presnejší a aktuálnejší obraz o subjektoch podliehajúcich regulácii.
Stanovisko/pripomienky k ustanoveniu:
Slovenská republika síce podporuje rozšírenie minimálneho rozsahu údajov poskytovaných príslušným orgánom vrátane IP rozsahov a identifikátorov Európskej peňaženky podnikateľa, avšak odporúča zabezpečiť primeranú ochranu citlivých technických údajov a zohľadniť administratívnu záťaž spojenú s ich pravidelnou aktualizáciou. 

Bod 3 Článok 5
· Navrhované nové znenie zásady minimálnej harmonizácie v článku 5 potvrdzuje, že NIS2 zostáva smernicou založenou na princípe minimálnej harmonizácie. Členské štáty si zachovávajú možnosť zavádzať prísnejšie opatrenia, pokiaľ nie sú v rozpore s právom Únie. Ustanovenie zároveň reflektuje rastúcu potrebu jednotného trhu v oblasti kybernetickej bezpečnosti. Na jednej strane ponecháva priestor pre národné špecifiká           a vyššie bezpečnostné ambície, na druhej strane vytvára hranice proti nadmernej regulačnej fragmentácii. Prakticky to znamená, že štáty ako Slovensko môžu zachovať alebo rozvíjať prísnejšie požiadavky, pokiaľ nebudú kolidovať s harmonizovanými európskymi pravidlami. Ide teda o kompromis medzi harmonizáciou a národnou suverenitou.
Stanovisko/pripomienky k ustanoveniu:
Slovenská republika upozorňuje na potrebu jasného vymedzenia vzťahu medzi článkom 5                a článkom 21 ods. 5 smernice. Je potrebné odstrániť výkladové nejasnosti týkajúce sa vzťahu medzi princípom minimálnej harmonizácie a zákazom dodatočných vnútroštátnych technických požiadaviek v oblastiach upravených vykonávacími aktmi Komisie.          Členské štáty potrebujú právnu istotu pri určovaní hranice medzi prípustným spresnením         a neprípustným rozširovaním požiadaviek. 

Bod 4 Článok 6 
· Zavádza dva nové pojmy v rámci definícií ustanovených v článku 6.  Prvým je „malý podnik so strednou trhovou kapitalizáciou“, ktorý predstavuje novú kategóriu medzi malými a strednými podnikmi a veľkými spoločnosťami. Druhou definíciou je „podmorská dátová infraštruktúra“, ktorá zahŕňa podmorské dátové káble a súvisiace zariadenia. 
Stanovisko/pripomienky k ustanoveniu:
Slovenská republika víta zavedenie kategórie malých podnikov so strednou trhovou kapitalizáciou, ako aj spresnenie veľkostných kritérií podnikov. Odporúčame zabezpečiť jednotný výklad nových kritérií na úrovni Únie a pripraviť metodické usmernenia pre ich aplikáciu v členských štátoch.

Bod 5 Článok 7 
· Hovorí o tom, že štáty budú musieť vo svojich národných stratégiách zohľadniť prechod na postkvantovú kryptografiu. Ustanovenie neukladá okamžitú povinnosť zaviesť nové algoritmy, ale vytvára strategický rámec pre postupný prechod. Z dlhodobého hľadiska môže ísť o jeden z najdôležitejších krokov pre ochranu európskych dát.
Stanovisko/pripomienky k ustanoveniu:
Slovenská republika podporuje začlenenie plánovania migrácie na post-kvantovú kryptografiu do národných stratégií kybernetickej bezpečnosti. Odporúčame zabezpečiť koordinovaný európsky prístup a včasné metodické usmernenia zo strany Komisie a ENISA k implementácii požiadaviek postkvantovej kryptografie.

Bod 6 Článok 15 ods. 2
· Úprava zloženia siete CSIRT podľa zmeny článku 15 znamená precizovanie zloženia siete CSIRT na úrovni EÚ. Explicitne sa uvádza účasť národných CSIRT jednotiek,      CERT-EU a agentúry ENISA. Hoci ide na prvý pohľad o technickú úpravu, jej cieľom je odstrániť prípadné interpretačné nejasnosti. Posilňuje sa tým postavenie CERT-EU ako subjektu zastupujúceho inštitúcie a orgány Únie. Súčasne sa zdôrazňuje koordinačná úloha ENISA. Praktický dopad možno očakávať najmä pri cezhraničnom riešení kybernetických bezpečnostných incidentov a koordinácii reakcie na veľké kybernetické krízy.
Stanovisko/pripomienky k ustanoveniu:
Slovenská republika nepodporuje, aby sa ENISA stala riadnym členom siete CSIRT. Agentúra má aj naďalej v tomto kontexte plniť úlohu jej sekretariátu.

Bod 7 Článok 21 ods. 5
· Navrhovanou zmenou v tomto bode dochádza k rozšíreniu vykonávacej právomoci Komisie. Tento bod patrí medzi najvýznamnejšie z pohľadu budúcej harmonizácie. Komisia získava širšie oprávnenia prijímať technické, metodické a sektorové požiadavky pre jednotlivé odvetvia. Zároveň sa zavádza princíp, podľa ktorého členské štáty nebudú môcť ukladať dodatočné technické požiadavky subjektom pokrytým vykonávacími aktmi Komisie. Ide o významný posun smerom k centralizovanej regulácii kybernetickej bezpečnosti na úrovni EÚ. Cieľom je odstrániť rozdiely medzi vnútroštátnymi požiadavkami a znížiť regulačné zaťaženie subjektov pôsobiacich vo viacerých krajinách. Pre členské štáty to však znamená čiastočné obmedzenie regulačnej autonómie.
Stanovisko/pripomienky k ustanoveniu:
Slovenská republika víta znižovanie regulačnej záťaže a väčšiu harmonizáciu na úrovni EÚ, avšak upozorňuje, že navrhované zmeny budú mať významný dopad na existujúce vnútroštátne auditné metodiky, dohľadové postupy a vykonávacie predpisy. Preto považujeme za potrebné aby Komisia poskytla metodické usmernenia k uplatňovaniu nového režimu a k určovaniu hranice medzi harmonizovanými a národnými požiadavkami. 
Slovenská republika zároveň vyjadruje obavu, že z hľadiska národnej implementácie     takáto úprava môže znamenať, že pre sektory alebo typy subjektov na ktoré bude        dopadať vykonávací akt už nebude možné uplatňovať ďalšie národné technické, metodické ani sektorovo špecifické požiadavky. V praxi to povedie k nutnosti novelizácie zákona                o kybernetickej bezpečnosti a súvisiacej vyhlášky.

Bod 8 Článok 23 ods. 12 a 13
· Popisujú povinnosti pri hlásení ransomvérových incidentov, pričom novela výrazne rozširuje rozsah poskytovaných informácií. Subjekty budú musieť oznamovať spôsob útoku, prijaté opatrenia a na vyžiadanie aj informácie o výkupnom. Po prvýkrát sa vytvára právny základ na získavanie údajov o zaplatení výkupného vrátane použitých kryptomien    a príjemcov platieb. Cieľom je zlepšiť situačné povedomie orgánov a schopnosť sledovať kriminálne siete. Takéto údaje môžu byť mimoriadne cenné pre orgány činné v trestnom konaní a spravodajské služby. Súčasne však vznikajú otázky ochrany dôverných obchodných informácií a reputačných rizík pre dotknuté organizácie.
Stanovisko/pripomienky k ustanoveniu:
Slovenská republika podporuje ciele harmonizovaného zberu údajov o ransomvérových incidentoch, avšak považuje za potrebné zabezpečiť primeraný režim ochrany dôverných informácií a jasné procesné pravidlá pre získavanie, uchovávanie a využívanie údajov            o výkupnom a platbách súvisiacich s kybernetickými bezpečnostnými incidentmi. Tiež žiada o objasnenie účelu získaných informácií vrátane výšky prípadného výkupného.

Bod 9 Článok 24 ods. 4 až 6
· Prepojenie smernice NIS2 a európskej certifikácie kybernetickej bezpečnosti sa vykonáva na podklade doplnenia článku 24. Tento bod vytvára silné prepojenie medzi NIS2 a pripravovaným CSA2. Členské štáty budú môcť vyžadovať certifikáciu podľa európskych schém kybernetickej bezpečnosti. Ak subjekt získa certifikát preukazujúci splnenie relevantných požiadaviek, orgány dohľadu nebudú musieť vykonávať ďalšie overovanie tých istých požiadaviek. Ide o aplikáciu princípu „audit once, use many times“. Certifikácia sa tak môže stať významným nástrojom znižovania regulačnej záťaže. Súčasne sa však zdôrazňuje, že certifikát nezbavuje subjekt zodpovednosti za dodržiavanie NIS2.
· V uvedenom bode dochádza tiež k vymedzeniu právomoci nad leteckými dopravcami       a subjektmi mimo EÚ. Novela precizuje pravidlá určovania jurisdikcie pri leteckých dopravcoch a subjektoch usadených mimo EÚ. V prípade leteckých dopravcov sa právomoc viaže najmä na štát licenčného orgánu. Pri subjektoch mimo Únie sa posilňuje systém povinného zástupcu v EÚ. Dôležitou novinkou je možnosť členských štátov priamo zasiahnuť proti subjektu, ktorý neposkytol zástupcu. Ustanovenie rieši praktické problémy vynútiteľnosti pravidiel voči globálnym poskytovateľom služieb. Zároveň posilňuje cezhraničný charakter dohľadu v digitálnom priestore.
Stanovisko/pripomienky k ustanoveniu:
Slovenská republika žiada spresniť rozsah účinkov certifikácie podľa článku 24 ods. 4 až 6. Malo by byť jednoznačne určené na ktoré požiadavky a aktíva sa certifikát vzťahuje a akým spôsobom sa preukazuje väzba medzi certifikačnou schémou a konkrétnymi požiadavkami článku 21 NIS2. V tejto súvislosti podporujeme zavedenie mechanizmu „compliance mapping“, ktorý by prepojil certifikované oblasti s jednotlivými regulačnými povinnosťami. 
Slovenská republika tiež žiada zabezpečiť, aby zavedenie európskych certifikačných schém neviedlo k vzniku duplicitných mechanizmov preukazovania súladu. Je potrebné jasne upraviť vzťah medzi certifikáciou, auditom a dohľadovými aktivitami tak, aby sa zabránilo viacnásobnému posudzovaniu tých istých požiadaviek. 
Slovenská republika považuje za potrebné zachovať primerané právomoci príslušných orgánov aj vo vzťahu k certifikovaným subjektom. Certifikácia by nemala brániť výkonu dohľadu v prípadoch keď vzniknú nové riziká, dôjde ku kybernetickému bezpečnostnému incidentu alebo existujú dôvodné pochybnosti o tom, že certifikovaný stav zodpovedá reálnej prevádzke subjektu. 
Slovenská republika upozorňuje na potrebu primeraných prechodných ustanovení. Účinnosť nového režimu je úzko naviazaná na budúce európske certifikačné schémy, ktoré v súčasnosti ešte nie sú prijaté ani implementované. Návrh by preto mal obsahovať mechanizmy zabezpečujúce právnu istotu počas prechodného obdobia. 


Bod 10 Článok 26
-  Navrhovaná novela článku 26 predstavuje spresňujúcu a posilňujúcu úpravu pravidiel určovania právomoci podľa smernice NIS2. V oblasti leteckej dopravy zavádza jednoznačné kritérium založené na prevádzkovej licencii podľa nariadenia (ES) č. 1008/2008, čím zabezpečuje jednotný výkon dohľadu a eliminuje riziko paralelnej alebo absentujúcej jurisdikcie. Vo vzťahu k subjektom usadeným mimo Európskej únie významne posilňuje vymožiteľnosť povinností tým, že umožňuje ktorémukoľvek členskému štátu, na ktorého území subjekt poskytuje služby, prijať právne opatrenia v prípade nesplnenia povinnosti ustanoviť zástupcu v Únii. Navrhované zmeny sú v súlade so zásadami právnej istoty, efektívnosti výkonu dohľadu a účinného presadzovania práva Európskej únie (effet utile). Z pohľadu Slovenskej republiky bude potrebné pri transpozícii overiť, či zákon č. 69/2018 Z. z. dostatočne reflektuje nové kolízne pravidlá určovania právomoci a či poskytuje Národnému bezpečnostnému úradu jednoznačný právny základ na výkon dohľadu a vedenie konaní voči subjektom z tretích krajín, ktoré si nesplnili povinnosť ustanoviť zástupcu v Európskej únii.
Stanovisko/pripomienky k ustanoveniu:
Bez pripomienok

Bod 11 Článok 27 ods. 3 
· Posilnenie registračnej úlohy ENISA bolo potrebné zohľadniť aj v konkrétnom ustanovení smernice NIS 2 zmenou článku 27. ENISA sa stáva centrálnym správcom registra kľúčových a dôležitých subjektov. Členské štáty budú musieť zabezpečiť pravidelnú aktualizáciu údajov a ich rýchle poskytovanie agentúre. Lehota dvoch týždňov na oznámenie zmien predstavuje pomerne ambicióznu požiadavku. Cieľom je zabezpečiť, aby európske orgány mali vždy aktuálne údaje o regulovaných subjektoch. Centralizovaný register môže výrazne pomôcť pri koordinácii dohľadu a reakcii na kybernetické bezpečnostné incidenty. Súčasne sa tým posilňuje význam ENISA ako operačného centra európskej kybernetickej bezpečnosti.
Stanovisko/pripomienky k ustanoveniu:
Slovenská republika odporúča prehodnotiť navrhovanú 14-dňovú lehotu na oznamovanie zmien údajov podľa článku 27 ods. 3. Pre veľké a viacnárodné subjekty môže byť takáto lehota neprimerane krátka, čo môže viesť k zvýšeniu administratívnej záťaže a zníženiu kvality poskytovaných údajov. 

Bod 12 Článok 37a
· Vkladá sa nový článok týkajúci sa úlohy agentúry ENISA pri vzájomnej pomoci, ktorý sa dopĺňa do smernice NIS2. Tento článok predstavuje zásadné posilnenie postavenia agentúry ENISA, ktorá získava úlohu koordinátora pri cezhraničnej spolupráci medzi členskými štátmi. Má vypracovávať analýzy cezhraničných rizík, odporúčať spoločné vyšetrovacie tímy a podporovať spoločné dohľadové aktivity. V určitých prípadoch sa môže dokonca priamo podieľať na dohľadových opatreniach. Ide o významný posun od poradnej a koordinačnej funkcie smerom k operačnej podpore dohľadu. Tento vývoj naznačuje postupnú federalizáciu niektorých aspektov kybernetickej bezpečnosti na úrovni EÚ.
Stanovisko/pripomienky k ustanoveniu:
Bez pripomienok


Bod 13 Prílohy I a II 
· Zmeny príloh I a II upravujú zoznam dotknutých sektorov, podsektorov a typov subjektov. V tejto súvislosti možno očakávať rozšírenie alebo spresnenie rozsahu regulácie v súlade  s predchádzajúcimi zmenami. 
Stanovisko/pripomienky k ustanoveniu:
Slovenská republika podporuje spresnenie vecnej pôsobnosti smernice, najmä             zavedenie prahu 1 MW pre výrobcov elektriny, spresnenie rozsahu zdravotníckych služieb a precizovanie pravidiel pre vodíkový a chemický sektor. Tieto zmeny prispievajú                        k proporcionalite regulácie a znižujú riziko neprimeraného rozširovania pôsobnosti  smernice. Slovenská republika podporuje vyňatie mikro a malých DNS poskytovateľov               z automatickej pôsobnosti smernice. Návrh prispieva k lepšiemu zosúladeniu regulačných povinností so skutočnou mierou systémového rizika.

Článok 2 Transpozícia 
  Článok 3 Nadobudnutie účinnosti 
Článok 4 Adresáti 

· Články 2 až 4 predstavujú štandardné záverečné ustanovenia smernice Európskej únie, ktorých účelom je zabezpečiť riadnu implementáciu prijatých zmien do právnych poriadkov členských štátov. Navrhovaná 12-mesačná transpozičná lehota ukladá členským štátom povinnosť v relatívne krátkom čase prijať všetky legislatívne opatrenia potrebné na dosiahnutie súladu s novelou smernice, oznámiť ich Európskej komisii a zabezpečiť ich následné uplatňovanie. Z pohľadu Slovenskej republiky bude potrebné pripraviť novelu zákona č. 69/2018 Z. z. o kybernetickej bezpečnosti v znení neskorších predpisov a prípadne súvisiacich vykonávacích predpisov. Samotná smernica nadobudne účinnosť dvadsiatym dňom po jej uverejnení v Úradnom vestníku Európskej únie, čím začne plynúť transpozičná lehota. Ustanovenie o adresátoch zároveň potvrdzuje, že smernica zaväzuje výlučne členské štáty, ktoré sú povinné zabezpečiť jej úplnú, správnu a včasnú implementáciu v súlade s článkom 288 Zmluvy o fungovaní EÚ a zásadou lojálnej spolupráce podľa článku 4 ods. 3 Zmluvy o Európskej únii.
Stanovisko/pripomienky k ustanoveniam:
Slovenská republika navrhuje predĺžiť transpozičnú lehotu z navrhovaných 12 mesiacov na 18 mesiacov. Navrhované zmeny sa dotýkajú kategorizácie subjektov, národných registračných mechanizmov, certifikačných schém, auditných metodík a akreditačných procesov, čo si vyžiada primeraný čas na legislatívnu a organizačnú adaptáciu. Vzhľadom na rozsah zmien v kategorizácii subjektov (napr. malé podniky so strednou trhovou kapitalizáciou), ako aj potrebu adaptácie certifikačných schém, je 12-mesačná lehota podľa článku 2 ods. 1 nepostačujúca na legislatívnu úpravu národných akreditačných poriadkov. Zmeny v kategorizácii subjektov, najmä nová kategória malých podnikov so strednou trhovou kapitalizáciou a zavedenie nových certifikačných mechanizmov si vyžadujú nielen legislatívne úpravy, ale aj časovo náročnú revíziu akreditačných schém, metodickú prípravu a preškolenie audítorských kapacít. Kratšia lehota by mohla viesť k dočasnému ochromeniu dostupnosti certifikačných služieb pre novoregulované subjekty.
	




10.  Druh rozhodovacieho procesu v EÚ
Riadny legislatívny postup

11.  Časový priebeh rozhodovacieho procesu v Európskej únii
V súvislosti s procesom tvorby a finalizácie návrhu nariadenia CSA2 bude potrebné zabezpečiť transpozíciu textu do iných súvisiacich právnych aktov Európskej únie. V tomto prípade sa jedná o transpozíciu smernice o sieťach a informačných systémoch NIS2. V súčasnosti nie je možné odhadnúť dátum prijatia aktualizovanej smernice NIS2, nakoľko priamo súvisí s prijatím finálnej verzie nariadenia CSA2 (najskôr druhá polovica roka 2027).

12.  Hodnotenie vplyvu a dosahu návrhu na Slovenskú republiku
Slovenská republika na jednej strane víta znižovanie regulačnej záťaže a väčšiu harmonizáciu na úrovni EÚ, upozorňuje však, že navrhované zmeny budú mať významný dopad na existujúce vnútroštátne auditné metodiky, dohľadové postupy a vykonávacie predpisy. V prípade, že sa návrh smernice prijme v aktuálnom znení, bude pre Slovenskú republiku z hľadiska národnej implementácie nevyhnutná úprava národnej legislatívy, primárne novelizácia zákona č. 69/2018 Z. z. o kybernetickej bezpečnosti v znení neskorších predpisov a súvisiacich vykonávacích predpisov, ako napríklad aj úprava vyhlášky Národného bezpečnostného úradu č. 227/2025 Z. z. o bezpečnostných opatreniach. Smernica prináša rozšírenie kompetencie Európskej komisie prijímať technické, metodické a sektorové požiadavky pre jednotlivé odvetvia. V tejto súvislosti bude potrebné, aby Komisia poskytla metodické usmernenia k uplatňovaniu nového režimu a k určovaniu hranice medzi harmonizovanými a národnými požiadavkami. Aktuálne znenie prináša situáciu, kedy členské štáty nebudú môcť ukladať dodatočné národné technické, metodické ani sektorovo špecifické požiadavky subjektom pokrytým vykonávacími aktmi Komisie, čo pre členské štáty znamená čiastočné obmedzenie regulačnej autonómie, čo povedie práve k nutnosti novelizácie zákona o kybernetickej bezpečnosti a súvisiacej vyhlášky.

13.  Vplyvy na vybrané oblasti
[bookmark: _GoBack]Národný bezpečnostný úrad v danom štádiu legislatívneho procesu nedokáže ani orientačne kvalifikovať a kvantifikovať dôsledky na štátny rozpočet. Uvedené má súvis aj s diverzifikovanejšou a širšou právnou úpravou v danej oblasti v rámci národnej legislatívy (do istej miery sú navrhované zmeny v národnej legislatíve už čiastočne ukotvené). Je teda pravdepodobné, že návrh nebude mať priame negatívne dôsledky na štátny rozpočet ani na iné oblasti v rámci verejnej správy.
[bookmark: _Hlk232764593]V prípade vzniku finančných vplyvov súvisiacich s implementáciou smernice Národný bezpečnostný úrad berie na vedomie, že takéto finančné a personálne požiadavky budú zabezpečené v rámci výdavkov príslušných rozpočtových kapitol jednotlivých zodpovedných subjektov na príslušný rozpočtový rok. Na financovanie plnenia cieľov budú použité aj finančné prostriedky z viacerých európskych programov. Súčasne Národný bezpečnostný úrad upozorňuje, že návrh smernice tvorí spoločný balík legislatívnych opatrení súvisiacich                  s prijatím návrhu nariadenia CSA2, v ktorého riadnom predbežnom stanovisku (proces LPEU/2026)/182) boli vybrané vplyvy identifikované.


	Vybrané vplyvy  materiálu

	Vplyvy na rozpočet verejnej správy
	☐
	Pozitívne
	☒
	Žiadne
	☐
	Negatívne

	    z toho rozpočtovo zabezpečené vplyvy,         
    v prípade identifikovaného negatívneho 
    vplyvu
	☐
	Áno
	☒
	Nie
	☐
	Čiastočne

	v tom vplyvy na rozpočty obcí a vyšších územných celkov
	☐
	Pozitívne
	☒
	Žiadne
	☐
	Negatívne

	z toho rozpočtovo zabezpečené vplyvy,
v prípade identifikovaného negatívneho vplyvu
	☐
	Áno
	☒
	Nie
	☐
	Čiastočne

	Vplyv na dlhodobú udržateľnosť verejných financií v prípade vybraných opatrení
	☐
	Áno
	
	
	☒
	Nie

	Vplyvy na limit verejných výdavkov
	☐
	Pozitívne
	☒
	Žiadne
	☐
	Negatívne

	Vplyvy na podnikateľské prostredie
	☐
	Pozitívne
	☒
	Žiadne
	☐
	Negatívne

	    z toho vplyvy na MSP

	☐
	Pozitívne
	☒
	Žiadne
	☐
	Negatívne

	    Mechanizmus znižovania byrokracie    
    a nákladov sa uplatňuje:
	☐
	Áno
	
	
	☒
	Nie

	Sociálne vplyvy
	☐
	Pozitívne
	☒
	Žiadne
	☐
	Negatívne

	Vplyvy na životné prostredie
	☐
	Pozitívne
	☒
	Žiadne
	☐
	Negatívne

	
Materiál je posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov
	☐
	Áno
	
	
	☒
	Nie

	Vplyvy na informatizáciu spoločnosti
	☐
	Pozitívne
	☒
	Žiadne
	☐
	Negatívne


	Vplyvy na služby verejnej správy pre občana, z toho
	
	
	
	
	
	

	    vplyvy služieb verejnej správy na občana
	☐
	Pozitívne
	☒
	Žiadne
	☐
	Negatívne

	    vplyvy na procesy služieb vo verejnej správe
	☐
	Pozitívne
	☒
	Žiadne
	☐
	Negatívne


	Vplyvy na manželstvo, rodičovstvo a rodinu
	☐
	Pozitívne
	☒
	Žiadne
	☐
	Negatívne



V prípade identifikovaných vplyvov sú súčasťou doplneného predbežného stanoviska príslušné analýzy vplyvov vypracované v súlade s Jednotnou metodikou na posudzovanie vybraných vplyvov.

